Thug Uachtaráin Chomhairle agus Choimisiún na hEorpa litir ar lámh do Rialtas na Breataine inniu ag dearbhú go bhfuil ceannairí an Aontais Eorpaigh ag tacú leis an gcúlstad le go seachnófaí teorainn chrua in Éirinn nuair a imeos an Bhreatain as an Aontas.

Deirtear sa litir nach é an cúlstad an rogha ab fhearr a bheadh ag an Aontas Eorpach ach nach féidir dul siar ar an socrú atá déanta.

Deirtear inti freisin nach mbaineann an cúlstad an bonn de Chomhaontú Aoine an Chéasta agus nach iarracht faoi cheilt atá ann an Tuaisceart a ionghabháil.

Diúltaítear sa litir d'iarratas a rinne Rialtas na Breataine nach mbeadh an cúlstad i bhfeidhm ach ar feadh bliana.